**ԹԱԼԻՆ ՀԱՄԱՅՆՔԻ ՂԵԿԱՎԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՔԱՂԱՔԱՑՈՒ ՕՐՎԱ ԱՌԹԻՎ**

Հարգելի՛ հայրենակիցներ,

Թալին խոշորացված համայնքի սիրելի՛ քաղաքացիներ,

Շնորհավորում եմ բոլորիս ՀՀ քաղաքացու օրվա առթիվ։

Թավշյա հեղափոխության արդյունքում համաժողովրդական շարժման հաղթանակի կապակցությամբ ապրիլի վերջին շաբաթ օրը նշվում է որպես Հայաստանի Հանրապետության քաղաքացու օր, ի նշանավորումն 2018 թվականի ապրիլ-մայիսին Հայաստանում տեղի ունեցած ոչ բռնի, թավշյա, ժողովրդական հեղափոխության հաղթանակի:

Տոնի հիմքում անկասկած համերաշխության ու միասնականության գաղափարն է, որը՝ վստահաբար, կարևոր ուղերձ է մեզնից յուրաքանչյուրի համար և որին պետք է հետևենք անշեղորեն։ Տարվա բոլոր օրերին, ձեռքբերումների և ձախողումների ժամանակ մենք պարտավոր ենք որպես ՀՀ քաղաքացի լինել միմյանց կողքին, աջակցել ու սիրել միմյանց, լինել համայնքին ու մեր հայրենիքին արժանի քաղաքացի։

Քաղաքացու առանցքային դերն ու նշանակությունը համայնքի և պետության զարգացման ու առաջընթացի գործում անգնահատելի է։ Միայն ունենալով աշխատասեր, օրինապահ, ակտիվ, հայրենիքը սիրող և հայրենիքին նվիրյալ քաղաքացիներ, մենք կարող ենք հաղթահարել մեզ բաժին հասած յուրաքանչյուր դժվարություն։ Անշուշտ, մենք բազմիցս ապացուցել ենք մեր հայրենիքին արժանի քաղաքացիներ լինելու փաստը, սակայն ժամանակն է անել առավելագույնը՝ մեր ամենօրյա լավ քաղաքացու կեցվածքով և պահվածքով։

ՀՀ սիրելի՛ քաղաքացիներ, ևս մեկ անգամ շնորհավորում եմ այս տոնական օրվա կապակցությամբ, հիշեցնելով, որ համայնքը և անշո՛ւշտ նաև պետությունը, մշտապես կանգնած են ՀՀ քաղաքացու կողքին։ ՀՀ յուրաքանչյուր քաղաքացու մաղթում եմ բարօրություն, իսկ մեր հայրենիքի սահմաններին՝ խաղաղություն։

***Լավագույն մաղթանքներով՝ Թալին համայնքի ղեկավար***

***Տավրոս Սափեյան***